**พิธีบูชาขอบพระคุณเพื่อถวายเป็นพระราชกุศลแด่**

**พระบาทสมเด็จพระปรมินทรมหาภูมิพลอดุลยเดช บรมนาถบพิตร**

**วันอาทิตย์ที่ 22 ตุลาคม พ.ศ. 2560 **

*ผู้ร่วมพิธีทุกคนยืนขึ้น ขบวนแห่งของพระสงฆ์ประธานพิธีเดินมาหยุดต่อหน้า พระบรมฉายาลักษณ์ของพระบาทสมเด็จพระปรมินทรมหาภูมิพลอดุลยเดช บรมนาถบพิตร*

*ประธานในพิธีแสดงความเคารพต่อพระบรมฉายาลักษณ์ และกล่าวบทอาเศียรวาท*

**คำกล่าวอาเศียรวาทราชสดุดีถวายแด่  
พระบาทสมเด็จพระปรมินทรมหาภูมิพลอดุลยเดชบรมนาถบพิตร**

**เนื่องในโอกาสพระราชพิธีถวายพระเพลิงพระบรมศพ**

\_\_\_\_\_\_\_\_\_\_\_\_\_\_\_\_\_\_\_\_

ข้าพระพุทธเจ้า (..................................) ขอน้อมอาลัยแด่องค์พระผู้เสด็จสู่สวรรค์ นับตั้งแต่พระบาทสมเด็จพระปรมินทรมหาภูมิพลอดุลยเดช บรมนาถบพิตร เสด็จขึ้นเถลิงถวัลยราชสมบัติอันเป็นช่วงเวลาแห่งพระพรพิเศษสำหรับประเทศไทย พสกนิกรทั่วทั้งแผ่นดินต่างประจักษ์แจ้งในดวงจิต ที่บ้านเมืองมีความผาสุก ร่มเย็น เป็นปึกแผ่นก็ด้วยพระบารมีของพระองค์ท่าน พระองค์ทรงมีพระปรีชาสามารถในการผสานความร่วมมือของทุกศาสนาหลักในผืนแผ่นดินนี้ และทรงโอบอุ้มพระศาสนาทุกศาสนาไว้ ด้วยพระทัยเอื้ออารีอันประเสริฐบริสุทธิ์ เพื่อให้เหล่าศาสนิกชนแม้มีความเชื่อถือทางศาสนาที่แตกต่างกันก็สามารถดำรงชีวิตอยู่ร่วมกันได้อย่างสันติสุข ดังเช่นพระราชดำรัส ตรัสแก่เอกอัครสมณฑูต แห่งนครรัฐวาติกัน ประจำประเทศไทยคนแรก ได้เข้าเฝ้าฯ ถวายสาส์นตราตั้ง ณ พระที่นั่งจักรีมหาปราสาท เมื่อวันที่ 16 ตุลาคม พ.ศ. 2512 (ค.ศ. 1969) ความตอนหนึ่งว่า “ประเทศไทยได้ถือเป็นนโยบายเสมอมาในการให้ประชาชนพลเมืองมีเสรีภาพในการนับถือศาสนา ชาวไทยทุกคนมีเสรีภาพอย่างเต็มที่ในการเลือกนับถือศาสนาใด ๆ ตลอดทั้งการปฏิบัติบูชาตามความเชื่อถือของตนด้วย รัฐธรรมนูญของไทยก็ได้รับรองสิทธิและอิสรภาพดังกล่าวข้างต้น โดยประการฉะนี้ บรรดาผู้ที่นับถือศาสนาต่าง ๆ กันในประเทศไทย จึงมีชีวิตอยู่ร่วมกันด้วยความผาสุกมานานนับศตวรรษ...”

ในโอกาสที่พวกเราน้อมดวงจิตร้อยดวงใจในวันนี้ บรรดาคริสตศาสนิกชนไทยต่างซาบซึ้งในพระมหากรุณาธิคุณและขอเทิดทูนพระองค์ไว้เหนือเกล้า และในโอกาสก่อนการถวายพระเพลิงพระบรมศพบรรดาคริสตศาสนิกชนไทยขอกราบบังคมทูลถวายราชสดุดีเพื่อแสดงออกถึงความกตัญญูและความจงรักภักดีแด่พระองค์ท่าน ในวโรกาสนี้ด้วย

สรวมชีพถวายอศิรฉันท์ อภิวันท์พระโกศแก้ว

สู่สรวงสวรรค์อมรแพร้ว มนัสน้อมประนมลา

“องค์ภูมิพล” คุณวิโรฒ จิรโชติพระบุญญา

ราษฎร์รัฐสดับคุณคณา จิตภักดิ์ศิโรกราน

มากมายอเนกพระอุปถัมภ์ กิติล้ำขจรขาน

เทศไทยประจักษ์พระปณิธาน อดิศรพระจักรี

เหล่าคริสตชนกมลพร้อม จิตน้อมพระทรงศรี

ขอฤทธิ์กุศลพระปรมี อภิบาล ธ ทรงชัย

น้อมส่งเสด็จสุรพิมาน ลุสถานนิรัติ์ศัย

อัญเชิญพระเป็นเจ้าผู้ทรงชัย อภิรักษ์นิรันดร

**ด้วยเกล้าด้วยกระหม่อม ขอเดชะ**

*(มัทธิว ธนกฤต เส็งหู้ รจนาถวาย)*

**เพลงสดุดีที่ 72 คำภาวนาสำหรับกษัตริย์**

**พิธีกร** : เชิญขับร้องบทสร้อย สลับบทเพลงสดุดี

*รับ ขอสรรเสริญ เยินยอพระองค์ ราชาธิราชผู้ทรงเกียรตินิรันดร*

ก. ขอพระราชาทรงปกครองประชากรของพระองค์ด้วยความชอบธรรม

และทรงดูแลคนยากจนของพระองค์ด้วยวิจารณญาณ

ขอให้ภูเขานำความรุ่งเรืองมาสู่ประชากร

และเนินเขานำความชอบธรรมมาให้

*รับ ขอสรรเสริญ เยินยอพระองค์ ราชาธิราชผู้ทรงเกียรตินิรันดร*

ข. ขอพระราชาทรงปกครองตลอดไป

ตราบเท่าที่ดวงอาทิตย์และดวงจันทร์ยังคงอยู่

ขอพระองค์เสด็จลงมาเหมือนฝนตกบนทุ่งหญ้า

เหมือนสายฝนทำให้แผ่นดินชุ่มชื้น

*รับ ขอสรรเสริญ เยินยอพระองค์ ราชาธิราชผู้ทรงเกียรตินิรันดร*

ค. ในรัชสมัยของพระราชา ขอให้ความชอบธรรมเจริญงอกงาม

และมีความเจริญรุ่งเรืองอย่างยิ่งตราบสิ้นแสงจันทร์

ขอให้พระอาณาจักรแผ่ขยายจากทะเลจดทะเล จากแม่น้ำจนสุดปลายแผ่นดิน

*รับ ขอสรรเสริญ เยินยอพระองค์ ราชาธิราชผู้ทรงเกียรตินิรันดร*

ง. ขอทรงพระเจริญ ขอพระองค์ทรงได้รับทองคำจากเชบา

ขอให้มีการอธิษฐานภาวนาอุทิศแด่พระองค์อย่างต่อเนื่อง

ขอพระองค์ทรงได้รับการถวายพระพรทุกๆวัน

ขอพระนามของพระราชาคงอยู่ตลอดไป

*รับ ขอสรรเสริญ เยินยอพระองค์ ราชาธิราชผู้ทรงเกียรตินิรันดร*

จ. ขอพระนามของพระองค์คงอยู่ตราบสิ้นแสงตะวัน

ขอพระนามรุ่งโรจน์ของพระองค์ จงได้รับการถวายพระพรตลอดนิรันดร

ขอให้ทั่วแผ่นดินเปี่ยมด้วยพระสิริรุ่งโรจน์

*รับ ขอสรรเสริญ เยินยอพระองค์ ราชาธิราชผู้ทรงเกียรตินิรันดร*

*จากนั้น ขับร้องเพลงเริ่มพิธี พระสงฆ์ประธานพิธีแห่ไปยังพระแท่น แสดงความเคารพต่อพระแท่น และเริ่มพิธีบูชาขอบพระคุณ*

*ใช้บทมิสซาสำหรับวันอาทิตย์สัปดาห์ที่ 29 เทศกาลธรรมดา*

*มิสซาวันนี้ใช้บทภาวนาของประธาน และบทภาวนาเพื่อมวลชนดังต่อไปนี้*

**บทภาวนาของประธาน**

ข้าแต่พระผู้ทรงสรรพานุภาพสถิตนิรันดร พระองค์ทรงพระทัยดี ประทานพร

ให้พสกนิกรชาวไทยได้มีพระมหากษัตริย์ผู้ปกครองแผ่นดินด้วยทศพิธราชธรรม

นำความสงบสุข ร่มเย็น มาสู่ประชาราษฎร ขอพระองค์โปรดรับดวงพระวิญญาณ

ของพระบาทสมเด็จพระปรมินทรมหาภูมิพลอดุลยเดช บรมนาถบพิตร

เข้าร่วมประทับ ณ สรวงสวรรค์ เพื่อทรงพักผ่อนในความสุขนิรันดร์

และโปรดให้ข้าพเจ้าทั้งหลายมีจิตใจจงรักภักดี ปฏิบัติตามพระประสงค์

และรับใช้พระเดชานุภาพของพระองค์จากใจจริงตลอดไป

ทั้งนี้ ขอพึ่งพระบารมีพระเยซูคริสตเจ้า พระบุตรผู้ทรงจำเริญและครองราชย์

เป็นพระเจ้าหนึ่งเดียวกับพระองค์ และพระจิต ตลอดนิรันดร

**บทภาวนาเพื่อมวลชน**

**ประธาน**

**พี่น้องที่รัก ให้เราวอนขอต่อพระเจ้า พระบิดาของเรา ด้วยความมั่นใจว่า พระองค์จะทรงสดับฟังคำภาวนาของเรา**

1 เพื่อองค์สมเด็จพระสันตะปาปา บรรดาพระสังฆราช พระสงฆ์ และผู้แพร่ธรรมจะได้มีเป้าหมายที่ถูกต้องเพียงประการเดียวเท่านั้น คือทำทุกอย่างเพื่อความรอดของประชากรที่ท่านดูแล และประกาศข่าวดีแก่ทุกคนที่ยังไม่รู้จักพระคริสตเจ้า **(ให้เราภาวนา)**

2 เพื่อขอพระเจ้าโปรดรับดวงพระวิญญาณของ**พระบาทสมเด็จพระปรมินทรมหาภูมิพลอดุลยเดช บรมนาถบพิตร ให้ได้ร่วมในพระเกียรติมงคลของพระองค์ในสวรรค์ตลอดนิรันดร (ให้เราภาวนา)**

3 เพื่อขอพระเจ้าโปรดประทานกำลังพระราชหฤทัยแด่สมเด็จพระเจ้าอยู่หัวมหาวชิราลงกรณ บดินทรเทพยวรางกูร และพระบรมวงศานุวงศ์ทุกพระองค์ ตลอดจนประทานกำลังใจที่เข้มแข็งแก่พสกนิกรชาวไทยทุกคน ที่กำลังโศกเศร้าเพราะอาลัยถึงพระองค์ท่าน **(ให้เราภาวนา)**

**4 เพื่อประชาชนชาวไทยจะได้เดินตามรอยพระยุคลบาทอันเป็นคุณงามความดีที่พระองค์ท่านได้ทรงสอน ทรงปฏิบัติเป็นแบบอย่างแก่ผสกนิกรชาวไทย (ให้เราภาวนา)**

**5 เพื่อเราทุกคนที่มาร่วมพิธีกรรมในวันนี้ จะได้รับการฟื้นฟูจิตใจใหม่ พร้อมที่จะแก้ไขความบกพร่องของตนเองด้วยความสุภาพถ่อมตน และโปรดให้เรามีจิตใจกว้างขวางที่จะเสนอตัวรับใช้พระองค์ในกิจการแพร่ธรรมของพระศาสนจักรตามกำลังความสามารถ (ให้เราภาวนา)**

**ประธาน**

**ข้าแต่พระเจ้า พระองค์ทรงเป็นเกียรติมงคลของผู้มีความเชื่อ เป็นชีวิตของผู้ชอบธรรม พระบุตรได้สิ้นพระชนม์และกลับคืนพระชนม์ชีพ ไถ่ข้าพเจ้าทั้งหลายให้รอดพ้นแล้ว ขอทรงรับดวงพระวิญญาณของพระบาทสมเด็จพระปรมินทรมหาภูมิพลอดุลยเดช บรมนาถบพิตร ได้ร่วมความปิติโสมนัสนิรันดรกับพระองค์ในสวรรค์ และโปรดให้ข้าพเจ้าทั้งหลายดำเนินชีวิตตามความเชื่ออย่างซื่อสัตย์ พากเพียรและมอบความวางใจในพระองค์อย่างเต็มเปี่ยมทุกวันตลอดไปด้วยเถิด ทั้งนี้ ขอพึ่งพระบารมีพระเยซูคริสตเจ้า พระเจ้าของข้าพเจ้าทั้งหลาย**